Uredba Sveta (ES) št. 1515/2001

z dne 23. julija 2001

o ukrepih, ki jih Skupnost lahko uvede na podlagi poročila, ki ga sprejme Organ STO za reševanje sporov v zvezi s protidampinškimi in protisubvencijskimi zadevami

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Svet je z Uredbo (ES) št. 384/96 [1] sprejel skupna pravila za zaščito pred dampinškim uvozom iz držav, ki niso članice Evropske skupnosti.

(2) Svet je z Uredbo (ES) št. 2026/97 [2] sprejel skupna pravila za zaščito pred subvencioniranim uvozom iz držav, ki niso članice Evropske skupnosti.

(3) V skladu s sporazumom iz Marakeša o ustanovitvi Svetovne trgovinske organizacije ("STO") je bil dosežen Dogovor o pravilih in postopkih reševanja sporov ("DSU"). V skladu z DSU je bil ustanovljen organ STO za reševanje sporov ("DSB").

(4) Glede na dovoljenje, da Skupnost, kadar meni, da je to primerno, uskladi ukrep, uveden v skladu z Uredbo (ES) št. 384/96 ali Uredbo (ES) št. 2026/97, s priporočili in odločitvami iz poročila, ki ga je sprejel DSB, je treba uvesti posebne določbe.

(5) Institucije Skupnosti lahko menijo, da je primerno razveljaviti, spremeniti ali sprejeti druge posebne ukrepe glede ukrepov, uvedenih v skladu z Uredbo (ES) št. 384/96 ali Uredbo (ES) št. 2026/97, vključno z ukrepi, ki niso predmet reševanja sporov po DSU, da bi lahko upoštevale pravne razlage iz poročila, ki ga je sprejel DSB. Poleg tega je treba ustanovam Skupnosti omogočiti, da lahko, kadar je to primerno, take ukrepe opustijo ali preučijo.

(6) Sklicevanje na DSU ni časovno omejeno. Priporočila v poročilih, ki jih je sprejel DSB, veljajo samo za naprej. Zato je primerno opredeliti, da vsak ukrep, uveden v skladu s to uredbo, velja od datuma začetka njegove veljavnosti, razen kadar je določeno drugače, in zato ni podlaga za povračilo dajatev, ki so bile pobrane pred tem datumom –

SPREJEL NASLEDNJO UREDBO:

Člen 1

1. Kadar DSB sprejme poročilo o ukrepu Skupnosti, ki je bil uveden v skladu z Uredbo Sveta (ES) št. 384/96, Uredbo (ES) št. 2026/97 ali s to uredbo ("sporni ukrep"), lahko Svet na podlagi navadne večine v zvezi s predlogom, ki ga je predložila Komisija po posvetovanju s Svetovalnim odborom, ustanovljenim v skladu s členom 15 Uredbe (ES) št. 384/96 ali členom 25 Uredbe (ES) št. 2026/97 ("Svetovalni odbor"), uvede enega ali več izmed naslednjih ukrepov, kar meni, da je primernejše:

(a) razveljavi ali spremeni sporni ukrep; ali

(b) sprejme druge posebne ukrepe, za katere meni, da so v danih okoliščinah primerni.

2. Za uvedbo ukrepov iz odstavka 1 lahko Komisija prosi zainteresirane stranke, da predložijo vse potrebne informacije, da bi lahko dopolnila informacije, pridobljene med preiskavo, na podlagi katerih je bil sprejet sporni ukrep.

3. Če je primerno izvesti pregled pred uvedbo ukrepov iz odstavka 1 ali hkrati z njimi, mora tak pregled sprožiti Komisija po posvetovanju s Svetovalnim odborom.

4. Če je primerno opustiti sporni ali spremenjen ukrep, tako opustitev za omejen čas odobri Svet z navadno večino na podlagi predloga, ki ga je predložila Komisija po posvetovanju s Svetovalnim odborom.

Člen 2

1. Svet lahko uvede tudi katerikoli ukrep, naveden v členu 1(1), da bi se upoštevale pravne razlage iz poročila, ki ga je sprejel DSB v zvezi z nespornim ukrepom, če meni, da je to primerno.

2. Za uvedbo ukrepov iz odstavka 1 lahko Komisija prosi zainteresirane stranke, da predložijo vse potrebne informacije, da bi lahko dopolnila informacije, pridobljene med preiskavo, na podlagi katerih je bil sprejet nesporni ukrep.

3. Če je primerno opraviti pregled pred uvedbo ukrepov iz odstavka 1 ali hkrati z njimi, mora tak pregled sprožiti Komisija po posvetovanju s Svetovalnim odborom.

4. Če je primerno opustiti nesporni ali spremenjeni ukrep, tako opustitev za omejen čas odobri Svet z navadno večino na podlagi predloga, ki ga je predložila Komisija po posvetovanju s Svetovalnim odborom.

Člen 3

Vsak ukrep, sprejet v skladu s to uredbo, velja od datuma začetka njegove veljavnosti in ni podlaga za povračilo dajatev, ki so bile pobrane pred tem datumom, razen kadar je določeno drugače.

Člen 4

Ta uredba začne veljati na dan objave v Uradnem listu Evropskih skupnosti.

Uporablja se za poročila, ki jih je DSB sprejel po 1. januarju 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. julija 2001

Za Svet

Predsednik

A. Neyts-uyttebroeck

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 2238/2000 (UL L 257, 11.10.2000, str. 2).

[2] UL L 288, 21.10.1997, str. 1.

--------------------------------------------------